Diari Oficial de la Generalitat Valenciana


Sumari del DOGV 7470, del 20-02-2015 (2015/1474)

ORDE 47/2014, de 30 de desembre, de la Conselleria d'Economia, Indústria, Turisme i Ocupació, per la qual es convoca i regula la concessió de subvencions públiques destinades a la creació o manteniment de les unitats de suport a l'activitat professional, com a mesura de foment de l'ocupació per a persones amb discapacitat en centres especials d'ocupació en l'exercici 2015.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7470

Data del DOGV
:   20-02-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/1474


Data del document
:   30-12-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 47/2014, de 30 de desembre, de la Conselleria d'Economia, Indústria, Turisme i Ocupació, per la qual es convoca i regula la concessió de subvencions públiques destinades a la creació o manteniment de les unitats de suport a l'activitat professional, com a mesura de foment de l'ocupació per a persones amb discapacitat en centres especials d'ocupació en l'exercici 2015. [2015/1474]  
La Generalitat Valenciana, dins del seu àmbit competencial en material de foment d'ocupació, té una política coordinada per a la inserció laboral de persones amb discapacitat no sols en centres especials d'ocupació (empreses d'ocupació protegida), sinó també en empreses ordinàries, per a potenciar el trànsit de treballadors d'aquelles a estes i per a prestar una dedicació especial a les persones que, pel tipus de discapacitat, presenten unes especials dificultats per a la inserció en l'empresa ordinària.  
El Reial Decret Legislatiu 1/2013, de 29 de novembre, pel qual s'aprova el text refós de la Llei General de Drets de les Persones amb Discapacitat i de la seua Inclusió Social (BOE 03.12.2013), refon, regularitza, aclarix i harmonitza tres lleis fonamentals: la Llei 13/1982, de 7 d'abril, d'Integració Social de les Persones amb Discapacitat; la Llei 51/2003, de 2 de desembre, d'Igualtat d'Oportunitats, no-Discriminació i Accessibilitat Universal de les Persones amb Discapacitat, i la Llei 49/2007, de 26 de desembre, que establix el règim d'infraccions i sancions en matèria d'igualtat d'oportunitats, no-discriminació i accessibilitat universal de les persones amb discapacitat.  
  
D'acord amb el mencionat Reial Decret Legislatiu 1/2013, els centres especials d'ocupació són els que tenen d'objectiu principal realitzar una activitat productiva de béns o de servicis participant regularment en les operacions del mercat, i com a finalitat assegurar una ocupació remunerada per a les persones amb discapacitat. Al mateix temps són un mitjà d'inclusió de tantes d'estes persones com siga possible en el règim d'ocupació ordinari. Igualment, els centres especials d'ocupació hauran de prestar, a través de les unitats de suport, els servicis d'ajust personal i social que requerisquen les persones treballadores amb discapacitat, segons les seues circumstàncies i d'acord amb el que es determine reglamentàriament.  
La plantilla dels centres especials d'ocupació estarà constituïda pel nombre més gran de persones treballadores amb discapacitat que permeta la naturalesa del procés productiu i, en tot cas, pel 70 per 100 d'aquella. A estos efectes no es considerarà el personal sense discapacitat dedicat a la prestació de servicis d'ajust personal i social.  
  
S'entendran per servicis d'ajust personal i social els que permeten ajudar a superar les barreres, obstacles o dificultats que les persones treballadores amb discapacitat dels centres especials d'ocupació tinguen en el procés d'incorporació a un lloc de treball, i en la permanència i progressió en estos centres. Igualment s'hi inclouen els dirigits a la inclusió social, cultural i esportiva.  
  
La regulació jurídica dels centres especials d'ocupació s'establixen el Reial Decret 2273/1985, de 4 de desembre, en què s'aprovava el Reglament dels centres especials d'ocupació. I les ajudes destinades a la contractació de personal d'ajust personal i social dels treballadors amb discapacitat s'arreplega en el Reial Decret 469/2006, de 21 d'abril, que regulava les unitats de suport a l'activitat professional en els centres especials d'ocupació.  
Una vegada tramitada la convocatòria d'ajudes salarials i d'adaptació de treballadors amb discapacitat en centres especials d'ocupació de la Comunitat Valenciana, es considera necessària la convocatòria d'ajudes per a la creació i/o manteniment de les Unitats de Suport, sense les quals la contractació o el manteniment de llocs de treball per a treballadors amb discapacitats greus perd efectivitat.  
El Reial Decret 751/2014, de 5 de setembre, pel qual s'aprova l'estratègia espanyola d'activació per a l'ocupació 2014-2016, i que continua la política d'augment de l'eficàcia de les polítiques actives de treball i de coordinació entre els servicis públics d'ocupació nacionals i regionals, inclou l'avaluació com a aspecte reforçat de disseny, planificació, programació, execució i control dels resultats de les polítiques d'activació per a l'ocupació. Es considera clau en el nou model de polítiques actives d'ocupació el canvi del model de finançament, que passa del model articulat basat en programes establits de manera centralitzada a un nou model d'acord amb les competències de les comunitats autònomes en polítiques actives, en el marc de la unitat de mercat, i basat en l'avaluació.  
Esta orde inclou la terminologia arreplegada en la Llei 39/2006, de 14 de desembre, de promoció de l'autonomia personal i atenció a les persones en situació de dependència, i en el Decret 114/2010, de 30 de juliol, del Consell, d'adequació de la terminologia en l'àmbit de les persones amb discapacitat.  
Per això, fent ús de les atribucions conferides per l'article 28 de la Llei 5/1983, de 30 de desembre, del Consell, i pel Decret 193/2013, de 20 de desembre, del Consell, pel qual s'aprova el Reglament orgànic i funcional de la Conselleria d'Economia, Indústria, Turisme i Ocupació, modificat pel Decret 159/2014, de 3 d'octubre,  
  
  
ORDENE  
  
Article 1. Objecte i àmbit  
1. L'objecte d'esta orde és establir un programa d'ajudes destinades a promoure i facilitar la integració laboral de persones amb discapacitat en l'àmbit de la Comunitat Valenciana, per mitjà de la concessió d'ajudes per a la creació i/o manteniment de les unitats de suport a l'activitat professional, com a mesura de foment de l'ocupació per a persones amb discapacitat en centres especials d'ocupació.  
  
2. El règim d'ajudes aplicable el determinen els articles següents.  
  
3. Totes les accions subvencionables han de dur-se a terme en l'exercici 2015, sense perjuí dels terminis de justificació previstos en l'orde.  
  
Article 2. Accions susceptibles de suport  
1. Les ajudes previstes en esta orde es destinaran a la creació i/o manteniment d'unitats de suport a l'activitat professional en el marc dels servicis d'ajust personal i social dels centres especials d'ocupació, com a instrument de la seua modernització.  
  
2. Les ajudes que es concedisquen a l'empara d'esta orde tindran la consideració de subvencions públiques, i es regiran, en el que no s'hi dispose, per la normativa a què fa referència la disposició addicional segona d'esta orde.  
  
Article 3. Beneficiaris de les ajudes  
Poden ser beneficiaris de les ajudes previstes en esta orde els titulars dels centres especials d'ocupació inscrits en el Registre de Centres Especials d'Ocupació de la Comunitat Valenciana, l'activitat dels quals es duga a terme a la Comunitat Valenciana i que complisquen els requisits establits.  
En cap cas en poden resultar beneficiàries les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, inclús no tenint personalitat jurídica, puguen realitzar les actuacions que donarien dret a les ajudes.  
  
Article 4. Requisits generals dels beneficiaris  
1. No estar incursos en alguna de les circumstàncies previstes en l'apartat 2 de l'article 13 de la Llei 38/2003, General de Subvencions, llevat que per la naturalesa de la subvenció s'exceptue per la normativa reguladora.  
2. Estar qualificats i inscrits com a centres especials d'ocupació de la Comunitat Valenciana en el registre administratiu creat per l'Orde de 10 d'abril de 1986, de la Conselleria de Treball i Seguretat Social (DOGV 376, 14.05.1986).  
3. Estar inscrits com a entitats ocupadores en els règims de la Seguretat Social en què hi haja afiliació de treballadors per compte d'altri.  
4. Els centres especials d'ocupació que hagen resultat beneficiaris d'ajudes en l'exercici immediatament anterior a la publicació d'esta orde hauran d'haver presentat la documentació prevista en l'article 5 de l'Orde de 10 d'abril de 1986, de la Conselleria de Treball i Seguretat Social (DOCV 14.05.1986):  
- Memòria segons model normalitzat.  
- Relació de la plantilla, segons models normalitzats,  
- Documentació econòmica: balanços i compte de pèrdues i guanys, del centre especial d'ocupació, de l'exercici immediatament anterior, degudament firmats pel representant legal de l'empresa, i els comptes anuals de l'exercici 2013 presentats en el Registre Mercantil o en els registres corresponents segons el tipus d'entitat. O en el cas d'associacions, els comptes aprovats per l'assemblea general. I, en el cas d'entitats a què siga aplicable l'obligació establida en el Reial Decret 1517/2011, de 31 d'octubre, l'auditoria dels comptes corresponents a l'exercici 2013.  
  
Article 5. Compatibilitat amb el mercat comú: requisits i exclusions  
  
1. Compatibilitat amb el mercat comú.  
Les ajudes regulades en esta orde són compatibles amb el mercat comú, ja que es regixen pel Reglament (UE) 651/2014, de la Comissió, de 17 de juny de 2014, en què es declaren determinades categories d'ajudes compatibles amb el mercat interior en aplicació dels articles 107 i 108 del Tractat de funcionament de la Unió Europea, i concretament per l'article 34, com a ajudes per a compensar els costos addicionals de l'ocupació de treballadors amb discapacitat, sempre que la intensitat de l'ajuda no supere el 100 % dels costos subvencionables, els regulats en l'article 34 de reglament citat.  
  
2. Exclusions.  
2.1. Les ajudes regulades en esta orde, acollides al Reglament d'Exempció, no podran concedir-se, segons l'article 1 del reglament citat, en els casos següents:  
2.1.1. Ajudes a activitats relacionades amb l'exportació, concretament les ajudes directament vinculades a les quantitats exportades, les ajudes a l'establiment i funcionament d'una xarxa de distribució o les ajudes a altres costos corrents vinculats a l'activitat exportadora.  
  
2.1.2. Les ajudes condicionades a la utilització de productes nacionals en comptes d'importats.  
2.1.3. Les ajudes destinades a facilitar el tancament de mines de carbó no competitives.  
2.1.4. Les ajudes a les empreses que estiguen subjectes a una orde de recuperació pendent després d'una decisió prèvia de la comissió que haja declarat una ajuda il·legal i incompatible amb el mercat interior.  
2.1.5. Les ajudes a empreses en crisi, a excepció dels règims d'ajudes destinats a reparar els perjuís causats per determinats desastres naturals.  
Es considerarà empresa en crisi l'empresa en què concórrega almenys una de les circumstàncies següents:  
a) Si es tracta d'una societat de responsabilitat limitada (diferent d'una pime amb menys de tres anys), quan haja desaparegut més de la mitat del seu capital social subscrit a conseqüència de les pèrdues acumulades. És el que passa quan la deducció de les pèrdues acumulades de les reserves (i de tots els altres elements que se solen considerar fons propis de la societat) comporta un resultat negatiu superior a la mitat del capital social subscrit. Als efectes d'esta disposició, «societat de responsabilitat limitada» es referix, en particular, als tipus de societats mencionats en l'annex I de la Directiva 2013/34/UE (1), i «capital social» inclou, quan procedisca, qualsevol prima d'emissió.  
  
b) Si es tracta d'una societat en què almenys alguns socis tenen una responsabilitat il·limitada sobre el deute de la societat (diferent d'una pime amb menys de tres anys), quan hagen desaparegut per les pèrdues acumulades més de la mitat dels fons propis que figuren en la seua comptabilitat. Als efectes d'esta disposició, «societat en què almenys alguns socis tenen una responsabilitat il·limitada sobre el deute de la societat» es referix, en particular, als tipus de societats mencionats en l'annex II de la Directiva 2013/34/UE.  
  
c) Quan l'empresa estiga immersa en un procediment de fallida o insolvència o reunisca els criteris establits en el seu dret nacional per a ser sotmesa a un procediment de fallida o insolvència a petició dels seus creditors.  
d) Quan l'empresa haja rebut ajuda de salvament i encara no haja reembossat el préstec o posat fi a la garantia, o haja rebut ajuda de reestructuració i estiga encara subjecta a un pla de reestructuració.  
  
e) Si es tracta d'una empresa diferent d'una pime, quan durant els dos exercicis anteriors:  
1) la ràtio deute/capital de l'empresa haja sigut superior a 7,5 i  
2) la ràtio de cobertura d'interessos de l'empresa, calculada sobre la base de l'EBITDA, s'haja situat per davall d'1,0.  
2.1.6. Les ajudes estatals que comporten, per si mateixes, per les condicions que els són inherents o pel seu mètode de finançament, una infracció indissociable del Dret de la Unió, en particular:  
a) Les mesures d'ajuda la concessió de les quals estiga supeditada a l'obligació que el beneficiari tinga la seu en l'estat membre pertinent o que estiga establit predominantment en eixe estat membre; no obstant això, s'autoritza el requisit de disposar d'un establiment o d'una sucursal en l'estat membre que concedix les ajudes en el moment que es facen efectives.  
b) Les mesures d'ajuda la concessió de les quals estiga supeditada a l'obligació que el beneficiari utilitze béns de producció nacional o servicis nacionals.  
c) Les mesures d'ajuda que restringisquen la possibilitat que els beneficiaris exploten els resultats de la investigació, el desenrotllament i la innovació en altres Estats membres.  
2.2. Tampoc seran subvencionables per l'orde present les ajudes que superen els llindars següents, d'acord amb l'article 4 del Reglament 651/2014:  
Ajudes per a l'ocupació de treballadors amb discapacitat en forma de subvencions salarials: 10 milions d'euros per empresa i per any.  
Ajudes per a compensar els costos addicionals de l'ocupació de treballadors amb discapacitat: 10 milions d'euros per empresa i per any.  
Els llindars fixats o previstos en l'apartat anterior no podran ser eludits per mitjà de la divisió artificial dels règims d'ajudes o dels projectes d'ajuda.  
  
Article 6. Obligacions generals dels beneficiaris  
A més de les obligacions que per als beneficiaris de cada tipus d'acció s'establixen en els corresponents articles d'esta orde, i d'acord amb l'article 14 de la Llei 38/2003, General de Subvencions, i en altres normes d'aplicació general, se'n declaren les següents:  
  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.  
b) Justificar davant de l'òrgan que la concedix el compliment dels requisits i condicions, la realització de l'activitat i el compliment de la finalitat que en determinen la concessió o ús.  
  
c) Sotmetre's a les actuacions de comprovació de l'òrgan que la concedix, i a qualsevol altra de comprovació i control financer que puguen realitzar els òrgans de control competents, tant nacionals com comunitaris. I aportar tota la informació que li siga requerida en l'exercici de les actuacions anteriors.  
d) Comunicar a l'òrgan que la concedix o a l'entitat col·laboradora l'obtenció d'altres subvencions, ajudes, ingressos o recursos que financen les activitats subvencionades.   
Esta comunicació haurà de fer-se tan prompte com se sàpia i, en tot cas, abans de la justificació de l'aplicació donada als fons percebuts.  
  
e) Acreditar, abans que es dicte la proposta de resolució de concessió i de pagament, que està al corrent en el compliment de les obligacions tributàries i de la Seguretat Social. El mode d'acreditació serà l'establit en el punt 2 de l'article 7.  
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas.  
g) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
h) En relació amb l'obligació general per a tot tipus d'ajudes de donar publicitat del caràcter públic del finançament arreplegat en l'article 18 de la Llei 38/2003, General de Subvencions, i en l'article 31 del RD 887/2003, pel qual s'aprova el Reglament de la Llei 38/2003, els centres especials d'ocupació beneficiaris de l'ajuda regulada en esta orde hauran de fer constar el caràcter de «Centre Especial d'Ocupació» «qualificat pel Servici Valencià d'Ocupació i Formació», per mitjà del cartell indicador corresponent en el domicili social i en tots i cada un dels centres de treball de la Comunitat Valenciana.   
  
A més, la concessió de la subvenció comporta l'acceptació de ser inclòs en una llista que es publicarà de forma electrònica o per qualsevol altre mitjà, en què figuraran els beneficiaris, l'operació finançada i l'import de l'ajuda.  
i) Reintegrar els fons percebuts en els supòsits previstos en l'article 37 de la Llei 38/2003, General de Subvencions, en relació amb els articles 91 a 93 del Reial Decret 887/2006, Reglament de la Llei 38/2003.  
  
El beneficiari haurà d'acreditar abans que es dicte la proposta de concessió i de cada un dels pagaments, que està al corrent de pagament d'obligacions per reintegrament de subvencions. El mode d'acreditació d'esta obligació és l'establit en el punt 2 de l'article 7 per a la concessió de les ajudes, i el previst en el 16-3 per a la proposta de pagament.  
  
j) La presentació de sol·licituds a l'empara d'esta orde significa la prestació del consentiment del sol·licitant perquè el Servef puga demanar als òrgans competents de la Seguretat Social la informació estrictament necessària per a comprovar les altes, baixes, manteniments i incidències de les entitats que sol·liciten ajudes.  
k) Així mateix, la presentació de sol·licituds a l'empara d'esta orde significa que hi ha autorització expressa de tots els treballadors amb discapacitat, al centre especial d'ocupació en què treballen, per a la cessió de dades al Servef sobre el tipus i el grau de discapacitat.  
l) Aplicació de les obligacions establides en el Reial Decret 1517/2011, de 31 d'octubre, referides a la realització d'auditoria de comptes en les empreses i entitats que han rebut subvencions o ajudes en exercicis anteriors.  
m) El pagament de les ajudes pel sistema de pagaments anticipats, i als efectes de garantir la comptabilitat separada, requerix l'aportació de dades de compte bancari separat i diferent de la proposta per al pagament de qualsevol altra ajuda, excepte l'ajuda salarial per a treballadors amb discapacitat amb contracte indefinit que també hagen optat pel pagament pel sistema de bestreta.  
n) Els centres especials d'ocupació hauran de comunicar al Servef, en un termini no superior a 30 dies, qualsevol alteració o modificació en la qualificació com a centre especial d'ocupació, a saber: titularitat, forma jurídica, activitats, domicili social, obertura de nous centres de treball, etc.  
o) Comunicar en el termini de 15 dies, des de l'inici, qualsevol reducció de jornada dels treballadors amb discapacitat o dels membres de les unitats de suport per als quals s'haja sol·licitat subvenció per a finançar els costos salarials.  
Així mateix hauran de comunicar, amb caràcter mensual, qualsevol variació produïda en la plantilla per la qual s'ha sol·licitat subvenció.  
  
  
Article 7. Presentació de sol·licituds, documentació i terminis  
1. Les sol·licituds per a l'obtenció de les ajudes regulades per esta orde hauran de dirigir-se al Servef i es presentaran en model normalitzat en la Direcció General del Servef, sense perjuí del que s'hi establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
També podrà fer-se la presentació telemàtica de les sol·licituds accedint al catàleg de Servicis Públics Interactius de la Generalitat a través de ?www.tramita.gva.es- o de la web del Servef ?www.servef.es- i seleccionant el servici corresponent. Per a això, el sol·licitant haurà de disposar de firma electrònica avançada, o del certificat reconegut d'entitat (persones jurídiques), o del certificat reconegut per a ciutadans (persona física), ambdós admesos per la seu electrònica de la Generalitat . En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el registre de representacions de caràcter voluntari davant de la Generalitat per a la realització de tràmits per via telemàtica.  
2. Les sol·licituds hauran d'acompanyar-se de la documentació següent, que podrà annexar-se per mitjans telemàtics sense perjuí que puga requerir-se en determinades circumstàncies l'exhibició dels documents originals per a confrontar-los si es considera convenient.  
A) DOCUMENTACIÓ GENERAL  
A.1) La documentació general a aportar és la següent:  
a) Dades d'identitat del sol·licitant o, si es tracta d'una persona jurídica, del seu representant legal.  
Quan es tracte d'una persona jurídica s'haurà d'aportar, a més, la documentació que l'acredite i identifique, que és una fotocòpia de l'escriptura de constitució/estatuts actualitzada, l'acreditació de la inscripció en el Registre Mercantil o en el registre corresponent, la targeta d'identificació fiscal i, si és el cas, poders de representació.  
  
Si la documentació citada s'haguera aportat abans i no haguera variat gens, bastarà el certificat del representant de l'entitat en què s'acredite que no s'ha produït cap canvi en la documentació identificativa de l'entitat i la vigència del nomenament de qui en tinga la representació en la data de presentació de la sol·licitud.  
  
b) Documentació acreditativa de compliment d'obligacions tributàries i amb la Seguretat Social:  
- De l'Agència Estatal d'Administració Tributària, el certificat que acredite que el sol·licitant està al corrent de les obligacions tributàries.  
  
- De la Tresoreria General de la Seguretat Social, el certificat acreditatiu que el sol·licitant està al corrent en el compliment de les obligacions amb la Seguretat Social.  
- Dels servicis territorials de la Conselleria d'Hisenda i Administració Pública, el certificat acreditatiu que el sol·licitant no té deutes de naturalesa tributària amb la Generalitat.  
c) Dades de domiciliació bancària, segons el model facilitat a este efecte (model de domiciliació bancària), i documentació acreditativa de la titularitat del compte bancari del beneficiari, excepte si s'ha presentat abans davant del Servef i no ha canviat. I en este cas s'indicarà el compte en què s'haurà de practicar l'ingrés, amb especificació sempre de l'ajuda/es a què correspon/en.  
d) Declaració responsable subscrita pel representant legal que l'entitat beneficiària no està incursa en cap de les prohibicions per a obtindre la condició de beneficiària de subvencions i que, en concret, no està en el supòsit de l'article 13.2.g de la Llei 38/2003, de 17 de novembre, General de Subvencions.  
e) Declaració responsable acreditativa que el beneficiari no està incurs en cap de les causes d'exclusió arreplegades en l'article 5 d'esta orde.  
A.2) En el mateix imprés de la sol·licitud el sol·licitant podrà autoritzar el Servef per a verificar:  
- Les dades d'identitat del sol·licitant, en el cas de persona física, i del representant legal.  
- El compliment de les obligacions tributàries amb l'Agència Estatal de l'Administració Tributària, amb la unitat recaptadora de la Hisenda Pública Valenciana i amb la Tresoreria General de la Seguretat Social.  
  
El Servef podrà requerir directament al sol·licitant si la informació obtinguda presenta alguna incidència.  
No obstant això, el sol·licitant o representant legal podrà denegar o revocar esta autorització a través de comunicació escrita al Servef en este sentit. En este supòsit caldrà presentar còpia compulsada de la documentació requerida.  
  
B) DOCUMENTACIÓ ESPECÍFICA D'AJUDA A LES UNITATS DE SUPORT  
a) Relació dels treballadors integrants de cada unitat de suport, llocs de treball que hagen d'ocupar i jornada laboral (annex II - model normalitzat)  
b) Relació de la plantilla de treballadors amb discapacitat greu del CEE per a valoració d'expedients, incloent-hi únicament els treballadors i els períodes de contractació subvencionables, i especificant tipus i grau de discapacitat, tipus i duració dels contractes (alta i baixa en SS), i també la jornada de treball (annex III - model normalitzat).  
  
c) Pla d'Ajust Personal i Social del centre especial d'ocupació previst per a 2015.  
d) Memòria del contingut de les funcions encomanades a les unitats de suport i de cada un dels seus membres.  
e) Còpia dels contractes indefinits, o de transformació de temporals en indefinits, dels treballadors integrants de les unitats de suport que resulten subvencionables d'acord amb l'article 2 d'esta orde.  
  
f) Documentació acreditativa de la titulació de grau mitjà o superior del personal tècnic integrant de les unitats de suport, o a falta d'això, currículum acreditatiu dels coneixements i/o experiència equiparables.  
  
g) Documentació acreditativa del tipus i grau de discapacitat dels treballadors, d'acord amb l'article 13.1 d'esta orde.  
  
3. En el cas que els documents que s'han d'adjuntar a la sol·licitud de concessió d'ajudes ja estiguen en poder de qualsevol òrgan de l'Administració, el sol·licitant podrà acollir-se a l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència en què van ser presentats, o, si és el cas, emesos, la identificació del procediment en què estan, i que no hagen passat més de cinc anys des de la finalització del procediment a què corresponguen.   
  
En els supòsits d'impossibilitat material d'obtindre el document, l'òrgan competent podrà requerir al sol·licitant que el presente. O, a falta d'això, l'acreditació per altres mitjans dels requisits a què es referix el document.  
4. Quan la sol·licitud no reunisca els requisits assenyalats en esta orde o no s'hi adjunte la documentació que d'acord amb ella resulte exigible, de conformitat amb l'article 71 de la Llei 30/1992, de 26 de novembre, modificat per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si no ho fa, es considerarà que desistix de la seua petició, amb resolució prèvia expressa i notificada en els termes que preveu l'article 42 de la llei citada.  
5. La formulació de la sol·licitud per part de l'interessat per a accedir als beneficis d'esta orde suposa l'acceptació de la subvenció per part de qui l'ha sol·licitat i de les obligacions que se'n deriven, sense perjuí dels drets al desistiment i a la renúncia que els interessats puguen exercitar.  
6. Les sol·licituds d'ajudes es presentaran en els terminis següents:  
6.1. Les ajudes regulades en l'apartat 2 de l'article 15 d'esta orde hauran de presentar-se en el termini d'un mes a comptar de l'endemà que es publique.  
6.2. Les sol·licituds d'ajudes regulades en l'apartat 3 de l'article 15 d'esta orde hauran de presentar-se, si és el cas, de l'1 al 15 de novembre de 2015.  
  
Article 8. Procediment i criteris per a la concessió de les ajudes  
1. El procediment de concessió de subvencions regulades en esta orde, tenint en compte la importància de les unitats de suport en el manteniment de llocs de treballadors amb discapacitat greu en centres especials d'ocupació i donada la dotació inicialment prevista per al programa, serà, d'acord amb l'article 22 de la Llei 38/2003, General de Subvencions, el de prorrateig entre els beneficiaris de l'import global màxim destinat al programa.  
  
Per a concedir les ajudes per mitjà del sistema de prorrateig es tindrà en compte el nombre de treballadors amb discapacitat greu, els destinataris finals de l'ajuda, la duració dels seus contractes i la seua jornada.  
  
  
Article 9. Tramitació, resolució  
1. L'òrgan administratiu instructor, que és la Direcció General d'Ocupació i Formació, podrà demanar al sol·licitant l'aportació addicional d'altres documents o de dades aclaridores que considere necessaris per a resoldre sobre la sol·licitud presentada.  
2. Quan els expedients estiguen instruïts s'enviaran a la comissió de valoració, que avaluarà les sol·licituds i emetrà un informe en què es concretarà el resultat de l'avaluació.  
La composició de la comissió de valoració serà la següent:  
President:  
- La subdirectora de Foment d'Ocupació o un funcionari de la Subdirecció General d'Ocupació amb rang mínim de cap de servici.  
Vocals:  
- Un funcionari del Servici d'Igualtat d'Oportunitats en l'Ocupació, amb rang mínim de cap de secció, que actuarà de secretari.  
  
- Un funcionari del Servici d'Igualtat d'Oportunitats en l'Ocupació, amb la categoria professional de tècnic.  
3. L'òrgan instructor, a la vista de l'expedient i de l'informe de l'òrgan col·legiat, formularà proposta de resolució.  
En el cas que amb la dotació per a este programa, tant la inicial com amb les possibles ampliacions de crèdit, n'hi haguera prou per a atendre totes les sol·licituds presentades, l'informe i la proposta de resolució podran consistir en l'aprovació de totes les ajudes corresponents a tots els sol·licitants.  
  
4. La competència per a conéixer i resoldre sobre les sol·licituds formulades correspon al director general del Servef, excepte les delegacions efectuades en el director general d'Ocupació i Formació.  
5. El termini màxim per a resoldre i notificar la resolució procedent serà de sis mesos, a comptar de l'endemà que s'hagen realitzat les actuacions o s'hagen dictat els actes administratius a què fa referència la disposició addicional tercera.  
6. Si passa el termini anterior sense que s'haja dictat i notificat una resolució expressa, es considerarà desestimada la pretensió per silenci administratiu, d'acord amb l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
7. La resolució de concessió de les ajudes fixarà expressament la quantia concedida i incorporarà, si és el cas, les condicions, les obligacions i les determinacions accessòries a què haurà de subjectar-se'n el beneficiari, amb la notificació als interessats en els termes que preveu l'article 58 de la Llei 30/1992 citada abans.  
  
Article 10. Resolució d'incidències  
1. El director general d'Ocupació i Formació, per delegació del director general del Servef, és el competent per a resoldre les incidències que hi haja després de la concessió d'ajudes, com pròrrogues de terminis, modificacions justificades del projecte inicial o qualsevol variació de les condicions particulars de la concessió.  
2. Qualsevol alteració de les condicions tingudes en compte per a la concessió de l'ajuda o subvenció i, en tot cas, l'obtenció concurrent a què es referix l'article 11, podrà donar lloc a la modificació de la resolució de concessió.  
  
Article 11. Concurrència d'ajudes i subvencions  
L'import de les subvencions regulades en esta orde no podrà ser en cap cas de tal quantia que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere el cost de l'activitat subvencionada que ha de dur a terme el beneficiari.  
  
Article 12. Control de les ajudes  
1. Correspon al director general d'Ocupació i Formació del Servef, o a l'òrgan que el substituïsca per delegació del director general del Servef, dur a terme la funció de control de les subvencions concedides i l'avaluació i el seguiment del programa present, per a la qual cosa implantarà tots els mecanismes que considere oportuns.  
  
2. El beneficiari estarà obligat a sotmetre's a les actuacions de control financer previstes en els articles 44 i següents de la Llei 36/2003, de 17 de novembre, General de Subvencions que puga realitzar la Intervenció General i dels òrgans competents de les institucions comunitàries. A estos efectes haurà de disposar de llibres comptables, registres diligenciats i a més documents auditats com cal en els t ermes exigits per la lesgilació mercantil i sectorial aplicable en cada cas.  
  
  
Article 13. Destinataris finals i acreditació de la discapacitat  
1. Els destinataris finals d'este programa són els treballadors amb discapacitat dels centres especials d'ocupació que estiguen inclosos en algun dels supòsits següents:  
a) Persones amb paràlisi cerebral, persones amb malaltia mental o persones amb discapacitat intel·lectual, amb el grau de discapacitat reconegut igual o superior al 33 %.  
b) Persones amb discapacitat física o sensorial amb un grau de discapacitat reconegut igual o superior al 65 %.  
2. Les unitats de suport a l'activitat professional poden prestar servici també als treballadors amb discapacitat del centre especial d'ocupació no inclosos en l'apartat anterior, sempre que la dedicació a estos treballadors no menyscabe l'atenció dels inclosos en l'apartat anterior.  
  
3. La documentació acreditativa del tipus i grau de discapacitat seran:  
a) Les resolucions i informes, si és el cas, emesos pels centres de valoració de discapacitats de les comunitats autònomes.  
b) Les resolucions i informes emesos per l'Institut Nacional de la Seguretat Social o pel Ministeri d'Economia i Hisenda, i als que fa referència el Reial Decret 1414/2006, d'1 de desembre, en què es determina la consideració de persona amb discapacitat als efectes de la Llei 51/2003, de 2 de desembre, d'Igualtat d'Oportunitats, no-Discriminació i Accessibilitat Universal de les Persones amb Discapacitat, integrada actualment, a través del Reial Decret Legislatiu 1/2013, en el text refós de la Llei General de Drets de les Persones amb Discapacitat i de la seua Inclusió Social (BOE 03.12.2013), quant als pensionistes de la Seguretat Social que tinguen reconeguda una pensió d'incapacitat permanent total, absoluta o gran invalidesa, i els pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat que arrepleguen la concurrència de malaltia mental o discapacitat intel·lectual, ja que en la resta dels casos, pel fet d'equiparar-se les citades situacions d'incapacitat únicament a una discapacitat del 33 %, no resultarien subvencionables, ja que no es tracta dels destinataris finals subvencionables a què fa referència l'article 13.1 d'esta orde.  
  
  
Article 14. Unitats de suport a l'activitat professional: concepte, composició i constitució  
1. Concepte.  
S'entén per unitats de suport a l'activitat professional els equips multiprofessionals emmarcats en els servicis d'ajust personal i social dels centres especials d'ocupació que, per mitjà del desenrotllament de les funcions i les comeses relacionades en l'article 2 del Reial Decret 469/2006, de 21 d'abril, en què es regulen les unitats de suport a l'activitat professional en el marc dels servicis d'ajust personal i social dels centres especials d'Oocupació, (BOE 22.04.2006), permeten ajudar a superar les barreres, obstacles o dificultats que els treballadors amb discapacitat dels centres citats tenen en el procés d'incorporació a un lloc de treball i en la seua permanència i progressió.  
  
2. Composició de les unitats de suport a l'activitat professional.  
  
1r. Els centres especials d'ocupació que obtinguen estes subvencions hauran de disposar d'unitats de suport a l'activitat professional, la composició de les quals s'establirà d'acord amb els mòduls següents:  
  
a) Fins a 15 treballadors amb discapacitat inclosos en l'apartat 1 de l'article 13: 1 tècnic de grau mitjà o superior, amb titulació universitària preferentment de les àrees de coneixement de ciències socials i ciències de la salut, directament relacionades amb les funcions i comeses relacionades en l'article 2 del Reial Decret 469/2006, de 21 d'abril, o amb coneixements i/o experiència equiparables, almenys al 20 % de la seua jornada, i 1 encarregat de suport a la producció a temps complet, o els que corresponguen proporcionalment si la contractació es fa a temps parcial.  
b) De 16 a 30 treballadors amb discapacitat inclosos en l'apartat 1 de l'artículo13: 1 tècnic de grau mitjà o superior, amb titulació universitària preferentment de les àrees de coneixement de ciències socials i ciències de la salut, directament relacionades amb les funcions i comeses relacionades en l'article 2 del Reial Decret 469/2006, de 21 d'abril, o amb coneixements i/o experiència equiparables, almenys al 80 % de la seua jornada, i 2 encarregats de suport a la producció a temps complet, o els que corresponguen proporcionalment si la contractació es fa a temps parcial.  
c) De 31 a 45 treballadors amb discapacitat inclosos en l'apartat 1 de l'article 13: 2 tècnics de grau mitjà o superior, amb titulació universitària preferentment de les àrees de coneixement de ciències socials i ciències de la salut, directament relacionades amb les funcions i comeses relacionades en l'article 2 del Reial Decret 469/2006, de 21 d'abril, o amb coneixements i/o experiència equiparables, un dels tècnics a temps complet i l'altre almenys al 50 % de la seua jornada, i 3 encarregats de suport a la producció a temps complet, o els que corresponguen proporcionalment si la contractació es fa a temps parcial.  
  
d) De 46 a 60 treballadors amb discapacitat inclosos en l'apartat 1 de l'article 13: 2 tècnics de grau mitjà o superior, amb titulació universitària preferentment de les àrees de coneixement de ciències socials i ciències de la salut, directament relacionades amb les funcions i comeses relacionades en l'article 2 del Reial Decret 469/2006, de 21 d'abril, o amb coneixements i/o experiència equiparables, a temps complet, i 4 encarregats de suport a la producció a temps complet, o els que corresponguen proporcionalment si la contractació es fa a temps parcial.  
  
e) De 61 a 75 treballadors amb discapacitat inclosos en l'apartat 1 de l'article 13: 3 tècnics de grau mitjà o superior, amb titulació universitària preferentment de les àrees de coneixement de ciències socials i ciències de la salut, directament relacionades amb les funcions i comeses relacionades en l'article 2 del Reial Decret 469/2006, de 21 d'abril, o amb coneixements i/o experiència equiparables, dos dels tècnics a temps complet i l'altre dels tècnics almenys al 50 % de la seua jornada, i 5 encarregats de suport a la producció a temps complet, o els que corresponguen proporcionalment si la contractació es fa a temps parcial.  
  
f) Per a més de 75 treballadors s'establirà proporcionalment la plantilla de la unitat de suport a l'activitat professional, segons els criteris exposats.  
2n. Quan el nombre de treballadors amb el tipus i grau de discapacitat establit en el punt 1 de l'apartat 2 d'este article a què es dirigix el servici no es corresponga amb els límits de cada mòdul, el temps de dedicació del personal de les unitats de suport a l'activitat professional serà proporcional al nombre d'estos treballadors amb discapacitat.  
  
3r. Quan per causes justificades hi haja vacants de personal en eixes unitats, a fi de mantindre'n la proporcionalitat hauran de ser substituïdes per altres treballadors de la mateixa categoria i condicions que el substituït, i presentar el contracte comunicat corresponent en el centre Servef en el termini de 15 dies.  
3. Constitució.  
Les Unitats de Suport hauran d'estar constituïdes d'acord amb la composició mínima establida en el paràgraf anterior, en la data de publicació d'esta orde, en el Diari Oficial de la Comunitat Valenciana.  
  
Article 15. Subvencions, quantia i incompatibilitats  
1. Les subvencions establides en esta orde es destinaran a finançar els costos salarials i de Seguretat Social corresponents a les nòmines de gener a desembre d'este exercici, incloent-hi dos pagues extraordinàries o el seu prorrateig, els que es deriven de la contractació indefinida dels treballadors de les unitats de suport a l'activitat professional en els centres especials d'ocupació per al desenrotllament de les funcions descrites en el Reial Decret que les crea, llevat que estos treballadors tinguen alguna discapacitat per la qual el centre especial d'ocupació haja sol·licitat l'ajuda salarial per manteniment de llocs de treball. Les dos ajudes són incompatibles.  
2. Per a resultar subvencionables, els membres de les unitats de suport han d'estar contractats en el CEE en la data de la publicació d'esta orde de convocatòria, o haver-ho estat abans en l'exercici present exercici encara que hagen finalitzat els contractes abans de la publicació citada.  
D'altra banda, els treballadors amb discapacitats greus a què fa referència l'apartat 1 de l'article 13, per a ser subvencionables, han de ser els treballadors dels quals el termini de presentació de sol·licituds amb càrrec a l'Orde /2015, d- d?........, de la Conselleria d'Economia, Indústria, Turisme i Ocupació, és d'un mes a comptar de l'endemà de la publicació d'esta ordre en el DOGV, per la qual es convoca i regula la concessió de subvencions públiques destinades al foment de l'ocupació per a persones amb discapacitat en centres especials d'ocupació i enclavaments laborals per a l'exercici 2015.  
3. Les contractacions dels membres de les unitats de suport i dels treballadors amb discapacitat greu no incloses en l'apartat 2 d'este article són subvencionables sempre que no comporten un increment de l'import de la subvenció concedida inicialment, en virtut de substitucions de treballadors o en aplicació de saldos sobrants ocasionats per baixes o altres causes.  
4. No es consideraran integrants de les unitats de suport a l'activitat professional, als efectes de les subvencions regulades en esta ordre, els treballadors amb jornada màxima legal en una altra empresa que ja estiga subvencionada per qualsevol organisme públic, ni el personal que tinga la representació de l'entitat per mitjà de càrrec de gerent, administrador o qualsevol altre que comporte poder de decisió en el centre especial d'ocupació, ni el personal que preste servicis d'administració en el centre.  
5. La quantia de les subvencions s'establix com a màxim en 1.200 - anuals per cada treballador amb el tipus i grau de discapacitat indicats en el punt 1 de l'article 13, contractat per temps indefinit o per mitjà de contracte temporal de duració igual o superior a sis mesos, i a jornada completa.  
La subvenció es reduirà de forma proporcional en funció de la jornada, sempre que siga, com a mínim, la mitat de la jornada habitual de l'empresa, i de la duració dels contractes dels treballadors amb discapacitat.  
  
Article 16. Justificació i pagament  
1. Els gastos dels salaris dels treballadors s'acreditaran sempre per mitjà de la presentació de les nòmines dels treballadors que integren les unitats de suport, i els gastos de pagament de quotes de Seguretat Social per mitjà de la presentació dels corresponents TC1 i TC2 de cada mensualitat, acompanyats en els dos casos per les transferències bancàries o per qualsevol altra forma de pagament, sempre que s'acredite el càrrec en compte dels imports citats.  
La justificació del gasto requerix la presentació, per mitjà d'original o còpia degudament compulsada, del justificant bancari acreditatiu de la identitat de qui fa el pagament, del període a què fa referència el càrrec, del càrrec en compte dels imports i dels treballadors.  
L'aportació de la documentació indicada es farà en els terminis que s'arrepleguen a continuació, acompanyada, si és el cas, de la comunicació de les baixes en el CEE que hagen pogut causar els treballadors integrants de les Unitats de Suport:  
Primer termini: De l'1 al 15 de juliol: rebuts de salaris de gener a juny, ambdós inclosos, i extra, i TC1 i TC2 de gener a maig, ambdós inclosos.  
Segon termini: De l'1 al 15 de gener de l'any següent a la convocatòria: rebuts de salaris dels mesos de juliol a desembre, ambdós inclosos, i extra, així com TC1 i TC2 de juny a novembre, ambdós inclosos.  
  
Tercer termini: De l'1 al 15 de febrer de l'any següent: TC1 i TC2 de desembre.  
2. Les subvencions s'abonaran per mitjà de pagaments anticipats en funció dels percentatges establits en la Llei d'Hisenda Pública de la Generalitat, d'acord amb el que establix la Llei de Pressupostos de la Generalitat per a l'exercici 2015 en relació amb el que establix l'apartat tercer de l'article 47 bis del text refós de la Llei d'Hisenda Pública Valenciana.  
Els centres especials d'ocupació, beneficiaris de les ajudes regulades en este capítol, estan exonerats de formalitzar garanties per les quantitats anticipades, en la forma establida en l'apartat E de l'article 47 bis de la Llei d'Hisenda Pública de la Generalitat.  
3. Cada pagament relatiu a les ajudes requerix prèviament l'acreditació que el sol·licitant està al corrent en les obligacions tributàries i de la Seguretat Social, i la declaració responsable, en model normalitzat, acreditativa que està al corrent de pagament d'obligacions per reintegrament de subvencions.  
4. En el cas d'incompliment de l'obligació de comunicació de les reduccions de jornada establida en el punt o de l'article 6 d'esta orde, es podrà detraure de l'import a pagar l'ajuda corresponent a les nòmines des del mes en què s'haja iniciat la reducció de la jornada fins al final de l'exercici.  
  
Article 17. Reintegrament de les ajudes concedides i procediment de reintegrament  
1. Reintegrament de les ajudes concedides.  
1r. La declaració judicial o administrativa de nul·litat o anul·lació, d'acord amb el procediment i les causes establides en l'article 36 de la Llei 38/2003, General de Subvencions, comportarà l'obligació de tornar les quantitats percebudes.  
2n. També serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els supòsits previstos en l'article 37 de la Llei 38/2003, General de Subvencions, en relació amb els articles 91 a 93 del Reial Decret 887/2006, de 21 de juliol, en què s'aprova el Reglament de la Llei 38/2003, General de Subvencions, incloent-hi el reintegrament per l'incompliment de les obligacions generals i específiques imposades als beneficiaris en esta orde, i concretament l'obligació imposada en l'apartato de l'article 5 relativa a la comunicació prèvia de qualsevol canvi produït respecte a la qualificació del projecte empresarial.  
  
2. Procediment de reintegrament.  
El procediment de reintegrament se substanciarà d'acord amb el que establix el capítol II del Títol II de Llei 38/2003, General de Subvencions, en relació amb el que establix el capítol II del Títol III del Reial Decret 887/2006, de 21 de juliol, pel qual s'aprova el Reglament de la Llei 38/2003.  
  
  
DISPOSICIONS ADDICIONALS  
  
Primera. Finançament  
1. Les ajudes regulades en esta orde es finançaran per un import global màxim de 500.000,00 ?, amb càrrec al programa pressupostari 89.60.5809.2582.764.27, amb càrrec al capítol 4, codi línia T2240000, corresponents a fons procedents del SEPE.  
No obstant això, la concessió de les ajudes previstes en esta orde estarà condicionada a l'existència de crèdit adequat i suficient en els Pressupostos de la Generalitat Valenciana de l'any 2015.  
2. Si al llarg de l'exercici 2015 hi haguera crèdit disponible que permetera incrementar el finançament pressupostari d'esta orde, el Servef, mitjançant una resolució del secretari autonòmic d'Economia i Ocupació, d'ampliació del crèdit citat, podrà destinar-lo al finançament de les sol·licituds presentades a l'empara d'esta convocatòria que, subvencionables d'acord amb el que establix l'article 15 d'esta orde, no hagueren pogut ser ateses en total per falta de disponibilitat pressupostària, sense necessitat d'una nova publicació en el DOCV ni d'establir un nou termini de presentació de sol·licituds, llevat que això servisca per a la gestió adequada de cada programa i per a proporcionar més efectivitat a les polítiques actives d'ocupació dirigides a la reactivació de l'ocupació a la Comunitat Valenciana.  
  
Segona. Normativa d'aplicació  
Esta orde arreplega les bases establides pel Ministeri de Treball per a les ajudes la gestió i control de les quals ha sigut transferida a la Generalitat i contingudes en les disposicions següents:  
- El Reial Decret Legislatiu 1/2013, de 29 de novembre, pel qual s'aprova el text refós de la Llei General de Drets de les Persones amb Discapacitat i de la seua Inclusió Social (BOE 3 de desembre), en què es refonen, regularitzen, aclarixen i harmonitzen tres lleis fonamentals: la Llei 13/1982, de 7 d'abril, d'Integració Social de les Persones amb Discapacitat, la Llei 51/2003, de 2 de desembre, d'Igualtat d'Oportunitats, no-Discriminació i Accessibilitat Universal de les Persones amb Discapacitat, i la Llei 49/2007, de 26 de desembre, de Règim d'Infraccions i Sancions en Matèria d'Igualtat d'Oportunitats, no-Discriminació i Accessibilitat Universal de les Persones amb Discapacitat.  
  
- El Reial Decret 469/2006, de 21 d'abril, pel qual es regulen les unitats de suport a l'activitat professional en el marc dels servicis d'ajust personal i social dels centres especials d'ocupació.  
També hi és de total aplicació la Llei 38/2003, General de Subvencions, i el Reglament de la Llei 38/2003, aprovat per Reial Decret 887/2006.  
  
Tercera. Concessió de subvencions  
Atés que el projecte de Llei de Pressupostos de la Generalitat per a l'exercici 2015 regula que les ajudes d'esta orde estan finançades amb fons la distribució dels quals es realitza a través d'una conferència sectorial, la concessió d'estes queda condicionada que l'òrgan competent de l'Administració de l'Estat haja realitzat les actuacions o haja dictat els actes administratius que permeten assegurar l'efectivitat de la transferència de fons afectats.  
  
  
DISPOSICIONS FINALS  
  
Primera. Autorització i delegació  
S'autoritza el director general del Servef a dictar les disposicions i a adoptar les mesures que considere oportunes per al desplegament i aplicació d'esta orde.  
Es delega en el director general del Servef la competència per a ampliar els terminis de justificacions, amb caràcter excepcional, quan hi concórreguen circumstàncies degudament motivades que impossibiliten presentar-les en els terminis assenyalats.  
  
Segona. Entrada en vigor de l'orde  
Esta orde entrarà en vigor l'endemà que es publique en el Diari Oficial de la Comunitat Valenciana.  
  
Contra l'acte present, que esgota la via administrativa, els interessats poden interposar un recurs contenciós administratiu en el termini de dos mesos, a comptar de l'endemà que es publique, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa. O, potestativament, un recurs de reposició davant de l'òrgan que va dictar la resolució en el termini d'un mes, computat en els termes ja dits, d'acord amb els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això sense perjuí de la possibilitat que els interessats puguen exercitar, si és el cas, qualsevol altre que consideren oportú.  
  
  
València, 30 de desembre de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA